Անդրկովկասյան սպիտակաձուկ

Անդրկովկասյան սպիտակաձուկ (), ծածանաձկների ընտանիքի ձուկ։ ՀՀ-ում տարածված է Արաքս, Մեծամոր գետերում և նրանց ջրերով սնվող արհեստական լճակներում ու ջրանցքներում։

Արտաքին կառուցվածք 
Մարմինը կողքերից սեղմված է, երկարությունը՝ 5-7 (երբեմն՝ մինչև 15) սմ, զանգվածը՝ 15 գ և ավելի։ Թեփուկները միջին չափի են, կողագծում՝ 38-45 հատ։ Մեջքային լողակում կա 10-12 ճառագայթ, հետնալողակում՝ 14-17։ Կլանային ատամները երկշարք են, ձգված, թեթևակի կեռված։ Ստորին ծնոտը մի փոքր երկար է վերինից։ Բերանը վերին դիրք ունի։ Փորային լողակների և հետնալողակի միջև կա ողնուց, որը հաճախ պատված է թեփուկներով։ Պոչային լողակը մկրատաձև է, որի ստորին բլթակը մի փոքր երկար է վերինից։ Մեջքը և գլխի վերին մասը կեղտոտ դեղնականաչավուն են՝ մետաղ., երկնագույն կամ կանաչավուն նրբերանգներով։ Կողքերն արծաթափայլ են, փորիկը՝ արծաթասպիտակ։ Կողքերի վերին մասով ձգվում են թույլ արտահայտված կապարագույն, իսկ դրա տակ՝ բարակ կանաչաոսկեգույև շերտեր։ Մեջքային և պոչային լողակները մոխրագույն են, կրծքային, փորային լողակները և հետնալողակը՝ անգույն։ Աչքի ծիածանաթաղանթը դեղնաարծաթավուն է։ Բնակվում է վտառներով։

Բազմացում և սարգացում 
Սեռահասուն է դառնում 1 տարեկանում։ Սեռական երկձևությունը թույլ է արտահայտված։ Արուներն էգերից փոքր են ու ցածրամարմին՝ ավելի երկար լողակներով։
Բազմանում է գարնանը։ Բեղունությունը հասնում է մինչև 2 հազար ձկնկիթի։

Սննդառություն 
Կենդանակեր է։ Սնվում է տարբեր մանր անողնաշարավորներով՝ միջատներով, նրանց թրթուրներով, ջրալվերով և այլն։
Արդյունաբերական նշանակություն չունի։

Ծածանազգիներ
Հայաստանի կենդանական աշխարհ
Անդրկովկասի կենդանական աշխարհ